Hvis du lider af angst eller depression, kan du få tilskud fra det offentlige til en tid hos en psykolog. Men du skal være tålmodig, for du kommer i gennemsnit til at vente 11,5 uger.

Det er den højeste ventetid i fem år, viser en undersøgelse fra Dansk Psykolog Forening, som har spurgt omkring halvdelen af de medlemmer, der er tilknyttet den offentlige sygeforsikring.

Psykolog Forening: Det har vidtrækkende konsekvenser

Siden 2013 er ventetiden i samtlige såkaldte henvisningskategorier steget. Klienter, der i november 2018 er henvist til en psykolog på grund af seksuelle overgreb, trafikuheld eller selvmordsforsøg, kommer i gennemsnit til at vente i 9,6 uger på landsplan.

- Ventetiden har konsekvenser, der rækker langt ud over den enkelte. Set fra et samfundsperspektiv er det også en utrolig dårlig forretning, siger Dansk Psykolog Forenings formand, Eva Secher Mathiasen.

Hun forklarer, at de lange ventetider både kan forværre tilstanden hos den enkelte og gøre selve behandlingen meget dyrere.

- Mens man venter, er der også risiko for, at man får det så dårligt, at man ryger udenfor arbejdsmarkedet, siger hun.

Dansk Psykolog Forenings formand, Eva Secher Mathiasen, er ærgerlig over udviklingen og efterlyser flere penge til den offentlige ordning.